text: Håber på tog igen til midnat
  11 marts 2013 kl. 16.59
  Banedanmark håber at kunne køre på ét spor gennem Kolding fra midnat efter ulykke, hvor godstog ramte vejbro.
  Togtrafikken i Syd- og Sønderjylland vil hele aftenen mandag være påvirket af en togafsporing ved Kolding, men Banedanmark arbejder på at åbne ét spor ind mod Kolding, så togene kan køre i reduceret drift fra midnat.
  Det oplyser sektionschef Søren Thrane, Banedanmark.
  Siden et godstog mandag middag væltede to master med køreledninger og ramte en søjle på en vejbro i Kolding, har togtrafikken ikke kunnet passere byen. Også biltrafikken fra Kolding havn og ud af byen har været berørt.
  Rejsende på togstrækningerne fra København og Aarhus til Esbjerg og Sønderborg har siden ulykken skullet stige om til togbus mellem Taulov og Lunderskov, fordi togene ikke kan passere.
  Men fra midnat er der udsigt til, at togene kan passere Kolding i det ene af de to spor, der løber gennem byen.
  Samtidig har teknikere undersøgt den vejbro, som det afsporede godstog kørte ind i, og mandag aften arbejder ingeniører på at beregne, om det er forsvarligt at åbne for trafikken i den ene siden af vejbroen.
  - Lige nu sidder vores ingeniører og regner på, om vi kan åbne en kørebane, så trafikken kan køre fra Kolding havn og ud af byen, siger Søren Thrane.
  